**ELŐTERJESZTÉS**

**Körmend város Önkormányzata Képviselő-testülete 2013. június 25-i ülésére**

**Tárgy:** talajterhelési díj –szennyvízrákötés ösztönzése

Tisztelt Képviselő-testület!

A talajterhelési díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz.

A talajterhelési díj összege 120 Ft/m3 összegről –nem elírás – 1200 Ft/m2 összegre emelkedett tavaly, a fizetési kötelezettség ezen magas összegre idén esedékes először. Ahogy várni lehetett, a lakosság részéről ellenkezést váltott ki az új törvényi szabályozás, hiszen a lakossági terhek e körben 100%-al megemelkedtek.

A törvényi szabályozás célja egyértelmű: így akarja a törvényhozó ösztönözni a lakosságot arra, hogy kössön rá a szennyvízhálózatra, ha az már kiépült. 2014-ben ennek indokoltságát sem környezetvédelmi, sem műszaki szempontból indokolni különösebben nem szükséges.

Körmenden jelenleg ezen díjtételből 12.869.641 Ft. összeg kintlévősége van a lakosságnak. Ez hatalmas összeg.

Ezen kintlévőség összege 2012-ben (120 Ft/m3 áron még 61.146 Ft. összeg volt).

Úgy ítéljük meg, ha nem mozdítjuk most előrébb ezen helyzetet, akkor egy olyan ellehetetlenülés áll elő, amit kezelni később már nem lehet. A lakossági díjtétel ui. nem lesz kevesebb, csak emelkedéssel lehet számolni az említett ösztönző tényező miatt, ugyanakkor a szennyvízre való rákötés is költséges, így ha el is érné a jogalkotó a célját, a lakosság akkor is azzal szembesülni, hogy egyrészt ki kell fizetni több százezer Ft-ot talajterhelési díjként, illetve szintén meg kell fizetni a rákötés díját azon összegben, amit a többi körmendi lakos is már megfizetett. Nem tartjuk valószínűnek, hogy sok család elő tudná állítani mindkét költségre a saját forrást.

Erre tekintettel a következőt kérjük a tisztelt Képviselő-testülettől:

Testületi felhatalmazás alapján megkeresnénk azokat, akik előtt kiépült a vezeték, de nem kötöttek rá azzal az ajánlattal, hogy az Önkormányzat kivételes méltányosságból és kifejezetten azzal a szándékkal, hogy megteremtse a csatornára való rákötés lehetőségét, ebben az évben elengedi a talajterhelési díjat abban és csak abban az esetben, ha a talajterhelési díjfizetéssel érintett személy ráköt a szennyvízhálózatra, és ennek tényét igazolja. A közművesítési hozzájárulás megfizetését részletekben is lehet teljesíteni a 85/2011. (VI.29.) határozat alapján, ebben az esetben azonban ügyelni kell arra, hogy ha a részleteket nem fizeti meg a vállalás ellenére sem az ingatlantulajdonos, akkor a talajterhelési díj elengedése irányában megszűnik, és annak befizetésének kötelezettsége ismételten feléled.

Tájékoztatom továbbá a tisztelt képviselőket arról, hogy az idei év első félévében felhívtuk a szennyvízbekötéssel érintett, de a hozzájárulást meg nem fizetett lakosokat arra, hogy még a végrehajtási eljárás előtt rendezzék tartozásukat. Azokkal szemben, akik a felhívásra sem teljesítették kötelezettségeiket, megindítjuk az államigazgatási végrehajtási eljárást, nincs más lehetőségünk ui. a behajtásra.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy kivételes méltányosságból és kifejezetten azzal a szándékkal, hogy megteremtse a csatornára való rákötés lehetőségét, ebben az évben elengedi a talajterhelési díjat abban és csak abban az esetben, ha a talajterhelési díjfizetéssel érintett személy ráköt a szennyvízhálózatra, és ennek tényét igazolja. A közművesítési hozzájárulás megfizetését részletekben is lehet teljesíteni a 85/2011. (VI.29.) határozat alapján, ebben az esetben azonban ügyelni kell arra, hogy ha a részleteket nem fizeti meg a vállalás ellenére sem az ingatlantulajdonos, akkor a talajterhelési díj elengedése irányában megszűnik, és annak befizetésének kötelezettsége ismételten feléled.

Körmend város Önkormányzata Képviselő-testülete ezen kivételes lehetőséget ez évben tartja fenn a talajterhelési díjfizetési kötelezettséggel érintettek részére.

Felelős: végrehajtásért jegyző

Határidő: ez évben folyamatos

**Bebes István**

**polgármester**